**Arbeidsprogram for Rødt Grünerløkka 2015-2019**

Rødts hovedsak er kampen mot forskjells-Norge. I Grünerløkka bydel vil Rødt bekjempe økonomiske og sosiale forskjeller. Rødt skal i bydelen, som ellers, være en pålitelig samarbeidspartner og et talerør for fagforeninger, kvinneorganisasjoner, miljøorganisasjoner, minoritetsorganisasjoner, antirasister og andre folkelige organisasjoner. Vi vil også stille opp for grupper og enkeltpersoner som blir tråkket på av byråkratiet og politikere.

Rødt ønsker å avvikle byrådsmodellenog er også i mot måten bydelene er organisert på i dag. Vi er kritisk til sentralisering av tjenester og mot det kostbare og unødvendige byråkratiet, som for eksempel internfakturering. Rødt vil at bydelsdirektøren skal ansettes av og være underlagt bydelsutvalget, og ikke som i dag være under byrådet*.*

Bydelene i Oslo har i dag et svært begrensa myndighetsområde. Bydelsutvalget blir ofte en buffer for nedskjæringer som gjøres på bynivå. Bystyret/byrådet vedtar budsjett og hovedlinjer, mens bydelspolitikerne sitter igjen med ansvar for å iverksette kuttene.

Såvel den norske staten som Oslo kommune går med store overskudd. Oslo trenger ikke å kutte i velferden, slik det nåværende bystyreflertallet gjør. Det er et politisk valg. Kuttene gjøres for at kapitalen skal få innpass på områder som før har vært offentlige. I siste periode har kuttpolitikken overfor bydelene som ble innledet i 2004 fortsatt, om enn i mindre omfang enn under tidligere byråd. Ett eneste budsjett, det for 2018, ble vedtatt uten kutt.

Rødt viser ansvar overfor innbyggerne og velgerne. Derfor vil vi ikke automatisk akseptere den økonomiske rammen Byrådet har foreslått, som er vedtatt av Bystyret. Rødt stemmer derfor mot budsjetter som innebærer omfattende kutt i tjenestetilbudet; tre av fire ganger i perioden 2015-2019. Rødt mener Bystyret må bevilge bydelen en ramme som tilfredsstiller behovene befolkningen har for tjenester.

Rødt legger vekt på å være en kritisk stemme i bydelspolitikken – vi vil spre informasjon om hva som faktisk foregår, også når viktige saker er unndratt offentlighetens lys, og oppfordre til at innbyggerne organiserer seg for å få gjennom en bedre politikk.

I dette programmet finner du i kortform vårt syn på en del saker som angår beboerne i bydelen, uavhengig av om det er bydelen eller andre organ som har avgjørende myndighet. Er det bydelen som avgjør, vil Rødt argumentere for og stemme i samsvar med dette programmet. Er det andre organ som bestemmer, vil Rødt arbeide for at bydelen skal stå sammen med innbyggerne for å fremme disse synspunktene.

Sakene er ordnet etter alfabetisk rekkefølge.

**Arbeidsliv**

I den private tjenestesektoren på Grünerløkka er det lav fagorganisering, ofte dårlige arbeidsforhold og svært lav lønn. I byggenæringen utnytter kapitalen bemanningsbyråer og EØS-avtalen til å fremme sosial dumping og press på lønns- og arbeidsvilkår. Rødt arbeider for å styrke fagbevegelsens stilling i bydelen og for at bydelen og kommunen skal ta kampen mot sosial dumping mer alvorlig.

\* Bydel Grünerløkka skal til enhver tid ha et antall lærlingeplasser som tilsvarer minst to promille av det totale folketallet i bydelen.

\* Private virksomheter *med 10 eller flere ansatte* skal forplikte seg til å ta inn lærlinger.

\* Bruke den kommunale skjenkekontrollen til å sjekke lønningene i utebransjen. Uten tarifflønn, bør bevillingen ryke.

\* Dagens industri må beholdes. Omregulering av industritomter til annen virksomhet må ikke tillates bare fordi denne er mer lukrativ for eierne.

\* Kommunale og statlige etater må arbeideaktivt for et mangfold av tiltak for sysselsetting og arbeidstrening i bydelen.

\* Rødt vil bidra til å reise kampen mot TISA, TTIP, EØS og EU i bydelen.

\* Bydelen skal være en god arbeidsgiver. Arbeidet må legges opp slik at ansatte som ønsker det, kan ha heltidsstilling.

\* Rødt mener at bydelen skal følge bestemmelsene om midlertidige ansettelser i den tidligere Arbeidsmiljøloven.

\* Rødt vil fortsette arbeidet for at butikker i bydelen er stengt på søndager i henhold til norsk lov, i samarbeid med fagbevegelsen.

\* Sekstimersdag bør innføres med full lønnskompensasjon. Som et første steg bør bydelen søke om forsøksordning med sekstimersdag i omsorgssektoren.

\* Rødt støtter tiltak som bidrar til å fremme likelønn.

**Bolig**

Grünerløkka har blitt en stadig mer attraktiv bydel å bo i. Mye tilflytning og stor befolkningsvekst har resultert i galopperende boligpriser og lagt forholdene til rette for eiendomsspekulanter og bolighaier. Rødt ønsker at Grünerløkka skal være en variert bydel hvor folk fra alle sosiale lag skal ha muligheten til å skaffe bolig, ikke bare for dem med god økonomi. Vi vil jobbe for billige kjøps- og utleieboliger og hindre gentrifisering; at arbeiderklassen blir presset ut.

\* Rødt er for flere kommunale utleieboliger med god standard og til rimelig pris.

\* Sikre at beboernes forkjøpsrett blir ivaretatt når kommunens boligmasse selges (jf. Tollefsen/Fredensborg-saken).

\*Det skal være 10 prosent utleieboliger, også i private boligprosjekter.

\*Detmå bygges nok store leiligheter som er rimelige nok til familier.

\* Rødt er for å støtte alternative boformer, som kollektiver og flere prosjekter med eldre og unge beboere.

\* Rødt er for å sette normal byggehøyde til tradisjonell standard.

**Eldre**

Eldreomsorgen skal gi eldre trygghet, behandling, rehabilitering, trening og pleie etter den enkeltes behov. De skal også sikres menneskelig kontakt og muligheten for sosiale nettverk. Bydelen har i flere år kuttet i eldreomsorg med argumentet om at antall eldre over 80 år i bydelen synker. Samtidig øker antall eldre i gruppa 70-79 år. Det betyr at behovet for eldreomsorg vil øke i nær framtid. Vi vil at bydelen skal være mangfoldig, og ser derfor gjerne at også flere eldre flytter til bydelen.

\* Rødt går inn for å rekommunalisere Paulus Sykehjem

\* Eldresentrene må få økte midler til aktiviteter og kulturelle opplevelser for beboerne.

\* Eldresentrene må ha økt bemanning og rustes opp til bedre standard.

\* Eldresentrene er en rimelig form for forebyggende helsearbeid. Rødt vil opprettholde dagens tre eldresentre.

\* Kravene til å få plass på sjukehjem er for strenge. Vi vil beholde flere sjukehjemsplasser og har stemt mot alle forslag om å redusere antallet.

\* Rødt vil at det skal etableres flere eldreboliger med tilsyn og muligheter til felles aktiviteter og felles måltider.

**Helse- og sosialtjenester**

Gjentatte budsjettkutt og overføring av oppgaver til bydelene uten medfølgende finansiering har ført til at helse- og sosialtjenestene ikke fungerer slik at alle får den hjelpa de trenger. Tjenestene har også blitt utsatt for konkurranseutsetting og fritt brukervalg.

\* Praktisk bistand i hjemmet (hjemmehjelp) styrkes. Den må organiseres slik at brukerne er med å bestemme når og hvordan de skal få hjelp innafor rammene av et offentlig tilbud.

\* Hjemmetjenestene må ikke delprivatiseres. For eksempel bør innkjøp av matvarer være en del av det den kommunale hjemmetjenesten kan tilby.

\* Rødt vil jobbe for at brukerstyrt personlig assistanse (BPA) som hovedregel skal være i offentlig regi. Hvis det unntaksvis brukes private aktører skal de ansatte lønnes etter tariffnivå.

\*Bemanninga på helsestasjonene må styrkes, særlig sett i samband med det økende barnetallet i bydelen.

\* Rødt er for å styrke de psykiatriske hjelpetjenestene i bydelen. Det gjelder blant annet tilrettelagte boliger, tilbud om hjemmehjelp og aktiviteter på dagtid. Akuttilbudet må også styrkes – for alle aldersgrupper.

\*Tilbudet til mennesker med psykisk utviklingshemming må styrkes

\* Statens institutt for forbruksforskning (Sifo) har regna på hva det gjennomsnittlig koster å leve. Rødt har foreslått at disse satsene skal være utgangspunkt ved tildeling av økonomisk sosialhjelp. Et eksempel: Sifo beregner i 2018 utgifter for et par med to barn (5 og 11 år) som bruker barnehage og SFO til 291.014 kroner året (utenom boligutgifter). Kommunens norm i 2019 er på 178.320 kroner.

\* Bydelen må sørge for mer enn ett bad (Sofienberghjemmet) tilrettelagt for eldre og funksjonshemmede . Rødt krever subsidiert pris på bad for disse.

**Kultur**

Bydelen har mange bygninger og småmiljøer som har historisk interesse. Vedlikehold og rehabilitering er ofte mer samfunnsmessig lønnsomt enn rivning og nybygging. Det øker også trivselen. Bydelen har et mangfold av kunstneriske og kulturelle aktiviteter som bør støttes i langt større grad enn i dag.

\* Den offentlige støtta til konsertsteder med en kulturell profil økes, slik at disse ikke er fullstendig prisgitt ølsalg for å få det til å gå rundt. Offentlig støtte bør økes også for scener som viser klassisk musikk/opera, jazz, folkemusikk og moderne dans/teater eller performancekunst.

\* Rødt ønsker at Halléngården skal eksproprieres og brukes til lavterskel kulturformål for folk i alle aldre.

\*Kommunen må anerkjenne det totalfredede sosialhistoriske institusjonsanlegget Prindsen i Storgata 36 som et helt særegent kulturminne. Vedlikeholdsetterslepet kan umulig dekkes ved at Omsorgsbygg KF (OBY) selv må skaffe midlene gjennom en utleiepraksis som sterkt forringer kulturminnet.

\* Oslo kommune må bygge opp et øremerket vedlikeholdsfond for Prindsen ved avsetninger på kommunebudsjettet. Bygningene reserveres for sosiale og kulturelle formål og småskalabedrifter, der ingen gruppe skal ha en dominerende plass. Uteområdene oppgraderes til bilfritt og nattestengt rekreasjonsområde for alle med fri adgang.

\* Rødt Oslo krever et offentlig bad i hver bydel. Tøyenbadet er hele byens bad. Et nytt bad må derfor bygges i bydelen, gjerne i forbindelse med nytt skolebygg.

\* Rødt mener offentlige bad må være gratis for brukerne.

*\** Ny flerbrukshall på Dælenenga må bygges nå.

\* Rødt er for billige og gode forsamlings- og øvingslokaler i bydelen.

\* Nyoppussede Deichmanske bibliotek på Schous plass må tildeles flere virkemidler til å følge opp den sosialt viktige innsatsen.

\*Kulturetatens institusjoner på Schous kulturbryggeri (Popsenteret, Kulturskolen og Øvingshotellet) bør få økt sine budsjetter.

\* Rødt ønsker gratis inngang på offentlige museum for alle under 18 år.

**Mangfold og antidiskriminering/inkludering**

Rødt er for at Grünerløkka skal være et sted der et mangfold av innbyggere trives og har mulighet til å bo. Rødt kjemper mot rasisme og diskriminering i alle former. Alle skal ha krav på de samme rettigheter, friheter og plikter uavhengig av hudfarge, kjønn, nasjonalitet, etnisk og kulturell bakgrunn, språk, seksuell orientering, livssyn og funksjonsevne. Solidaritet innebærer gjensidighet og erkjennelse av felles interesser, kamp mot imperialisme og utbytting. Solidaritet bygger på fellesskapet i kampen og er noe annet enn veldedighet.

\* Rødt vil ha en bydel fri for rasisme og andre typer diskriminering.

\* Grünerløkka skal være en LHBT+-vennlig bydel med åpenhet og toleranse for alle legninger og kjønnsidentiteter.

\* Forholdene for omreisende og bostedsløse i bydelen må bedres.

\* Rødt vil bidra til å dra i gang solidaritetsarbeid i bydelen.

\* Rødt er for god opplæring både i norsk og i eget morsmål, og for utvida tolketilbud.

\* Det bør være tilbud om nynorskklasser på alle bydelens skoler. Det bør også være tilbud om undervisning på og i samisk.

\* Rødt vil jobbe for at det blir etablert en eller flere frivillighetssentraler i bydelen.

\* Tilrettelegging for blinde og svaksynte i bydelen må forbedres. Rødt krever tiltak, som for eksempel lyd i alle lyskryss, høyttalere på kollektivstopp og færre hindre i gangveiene.

\* Rødt vil arbeide for at alle bydelens bygg, tjenester og andre tilbud i størst mulig grad skal være universelt utformet og tilgjengelig for alle, uavhengig av funksjonsevne. Universell utforming bør være standard ved nybygg og rehabilitering.  
\* Rødt ønsker at bydelen skal utarbeide en systematisk oversikt over tilgjengelighetsgrad og manglende tilgjengelighet i eksisterende bygg, tjenester og tilbud, og arbeide aktivt for å utbedre mangler. Bydelen bør opprette et kontaktpunkt der dårlig tilgjengelighet, mangler og feil kan varsles, og etablere et system for utbedring og oppfølging.  
\* Ved etablering av nye tilbud, endring av virksomhet i lokaler, o.l., forventer Rødt at bydelen krever at innehaver sikrer universell utforming. Kravet bør også innebære plikt for gårdeier til å tilrettelegge for universell utforming. Det bør kunne søkes støtte til universell utforming, bl.a. tilskudd til å installere heis i eldre bygårder

# **Miljø, byutvikling og trafikk**

Miljø og byutvikling og trafikk henger tett sammen i arbeidet med bydelspolitikk.

# **Miljø**

Menneskeskapt global oppvarming er en eksistensiell trussel og en av de mest akutte farene vi står overfor i verden i dag. Det kapitalistiske systemet med dens behov for evig vekst er uforenlig med god miljøpolitikk. Det er begrenset hvor mye systemendring man kan få til på bydelsnivå, men vi ønsker å gjøre det vi kan for å nå klimamålene, sikre ren luftkvalitet og et godt lokalmiljø. Rødt ønsker en effektiv, sosial og rettferdig miljøpolitikk som er demokratisk forankra i lokalbefolkningen på Grünerløkka.

\* Rødt Grünerløkka jobber for økt lokal karbonfangst. Etablering av grønne tak, grønne lunger og bruk av materialer som naturlig tar til seg karbon (jord, planter) er tiltak som kan redusere klimaavtrykket effektiv. Slike tiltak er avgjørende for å nå FNs oppvarmingsmål. \* Det må innføres krav om at nybygg skal være grønne og energieffektive. Prosessen ved oppføring av nybygg skal være klimanøytral. Rødt støtter tiltak for å etterisolere gamle bygg. \* Ved bygging av nye kunstgressbaner skal det ikke brukes gummigranulat eller andre miljøskadelige materialer.

\* Alle kommunale kantiner skal ha tilbud om næringsrik vegetarmat hver dag.

\* Rødt støtter etablering av gjenbruksbutikker

\* Det bør etableres matsentraler i bydelen hvor kaféer og restauranter kan levere gammel mat istedenfor å kaste det.

\* Rødt ønsker å legge til rette for støtteordninger bikuber på tak.

\* Det må utarbeides en langsiktig og helhetlig plan for forvaltning og oppgradering av Akerselva miljøpark til fullverdig landskapsvernområde.

\* Rødt støtter tiltak å bevare fiskestammene i Akerselva og tilpasning for gyting og vandring

\* Det må etableres blomsterenger med insektsvennlige planter spredt rundt i bydelen, slik at insektene i byen vår overlever.

\* Rødt vil at rydding av parkene styrkes særlig etter arrangementer og godværsdager. Grünerløkkas parker skal ikke leies ut til private arrangører og arrangementer med mindre bydelens befolkning vil det, og det kan påvises at parken ikke vil ta skade av arrangementet.

\* For å sikre gode miljøtiltak lokalt må miljøhensyn alltid tas med i byplanleggingen.

# **Byutvikling**

Rødt jobber for en rettferdig og miljøvennlig byutvikling. I dag bestemmer kapitalkreftene hvilke tilbud som finnes i bydelen, og lokale institusjoner nedlegges. Rødt ønsker at beboerne skal bestemme, ikke utbyggerne. Det kan skje ved folkeavstemning. En grønn byutvikling behøves for å sikre lokaldemokratiet og god folkehelse.

\* Bydelens parker som også i stor grad brukes av Oslos innbyggere må likestilles med parkene i sentrum også med hensyn til driftsbudsjettene. Vedlikeholdet av Oslos parker og grøntområder skal gjøres av kommunalt ansatte. \* Rødt går mot privatisering av parkarealer. Utleie til kommersielle aktører må reduseres.\* De grønne arealene må sikres bevart i planene for Tøyenparken. \* Parkanlegget på Bülow Hansens plass ved Carl Berner må utvikles. \* Det skal opprettes nye grønne lunger og gågater i bydelen. Den grønne sonen langs Akerselva må videreutvikles og ikke gjenbygges. \* Rødt vil ha flere offentlige toaletter, spesielt langs Akerselva og nær Grünerløkkas parker. \* Lage gangsti på sentrumsiden av Akerselva, mellom Nybrua og Ankerbrua.

\* Åpne opp vestsiden av nederste del av Akerselva, og legge til rette for mer båtplasser for enkle robåter og snekker som kan tilbys til utlån. \* Utvikling av kajakktilbud og bademuligheter i Akerselva. \* Rødt mener det er behov for flere kolonihager i Oslo. I tillegg bør kommunale parker ha et større antall kolonikasser til offentlig bruk. \* Rødt ønsker å tillate grafitti flere steder i bydelen, inspirert av Tøyens helvegger. \* Pusse opp/rehabilitere Rathkes gate og Schæffers gate i område rundt Rathkes plass for å gjøre området mer attraktivt. \* Rødt er positive til at det offentlige kan leie ut lokaler til arbeiderstyrte bedrifter og samvirkeforetak.

# **Trafikk**

Biltrafikk i bydelen fører med seg forurensing, støy og problemer med framkommeligheten for gående og andre transportmidler. Trafikken bidrar også til personskader og dødsfall. Veldig mange reiser via Grünerløkka når de skal til Oslo med bil. Deler av gater som stenges for bilkjøring kan bli til nyetablerte grøntområder.

\* Ved transportutbygging skal kollektivtrafikk, gågater og sykkelveier prioriteres. \* Rødt er for å redusere biltrafikken i bydelen kraftig. Vi vil gjøre Markveien bilfri fra Grüners gate til Søndre gate. Grüners gate er aktuell som bilfri~~e~~ gate. Flere tverrgater – som Søndre gate – bør vurderes som gågate. \* Rødt er for hyppigere trikk i Trondheimsveien \* *Rødt støtter t-banestasjon på Olaf Ryes Plass* \* Busstopp for 30-bussen ved Sofienbergparken. \* Rødt vil ha ei ringbussrute som knytter sammen det sentrale Grünerløkka med andre områder i bydelen. \* Sette opp venteskur på alle buss- og trikkestopp. \* Rødt vil sikre tryggesykkelfelt og sykkelveier, også der det går på bekostning av parkeringsplasser. *Rødt oppdaterer sin detaljerte plan for sykkeltiltak i bydelen.* \* Rødt går inn for å gjøre kollektivtrafikken i byen gratis for passasjerene. \* Tilrettelagt transport skal ha samme pris som annen kollektivtransport. \* Rødt vil sikre at beboerparkeringen i bydelen består. \*Rødt vil jobbe for å øke trafikksikkerheten rundt skoler og barnehager i bydelen i samarbeid med FAU.

**Oppvekst**

Antall barn og unge i bydelen øker i takt med den kraftige befolkningsveksten i bydelen, særlig i Hasle-Løren-området. Her er andel barn under skolepliktig alder på hele 12 prosent (2016), mot et Oslo-gjennomsnitt på 7,9. Behov for nye barnehager både der og ellers i bydelen krever langsiktig planlegging og satsing fra bydelens ledelse. Høy kvalifisert bemanning og en skikkelig vikarordning er helt nødvendig for at barn skal få et godt tilbud.

\* Rødt er for gratis barnehage for alle barn. Som en start går vi inn for gratis kjernetid fra 3 år.

\* Barnehagene skal ha fortløpende opptak.

\* Vikar må settes inn fra første sykedag i barnehage, skole og AKS. Den kommunale vikarpoolen må utvides og forbedres.

\* Det må innreguleres tilstrekkelig med barnehager i alle nye boligfelt.

\* Bydelene skal ha ansvar for opptak og bestilling av nye barnehager.

\* Rødt er for gratis aktivitetsskole (AKS) med høy kvalitet på tilbudet

\* AKS må ha en bemanningsnorm med én voksen pr. 10 barn og én faglært ansatt pr. 20 barn

\* Rødt støtter kravet om styrket pedagogisk støttetjeneste og psykologtilbud i skolene

\* Det offentlige barnevernet må styrkes, grunnbemanninga økes og det private tilbudet av barnevernstjenester avvikles.

\* Barnevernet må få ytterligere styrket sin kompetanse i behandling av minoritetsbarn.

\* Det må skaffes flere fosterhjem i bydelen, spesielt trengs foreldre med minoritetsbakgrunn.

\*Bydelen har sterk underdekning av fritidsklubber for unge, særlig ungdom over 14 år. Deler av bydelen er preget av fattige barnefamilier og trangboddhet, særlig på Sinsen. Dette øker behovet for gratis kommunale tilbud ytterligere.

\* Det må bygges nye fritidsklubber på Grünerløkka/Dælenenga og Hasle.

\* Sinsen kulturhus må øke tilbudet på hverdager betydelig, særlig for ungdom

\* Slurpen kulturhus må gi et bredere tilbud utover Dragen fritidsklubb

\* Støtten til kantine og fritidstiltak på Frydenberg skole må bevares og utvides til andre skoler

\* Sagene bad må gjenåpnes i kommunens regi. I tilknytning til nye Løren flerbrukshall må det bygges svømmehall. Også nye Ensjø skole (2021) må ha svømmehall

\* Alle, uavhengig av inntekt, skal kunne utøve fritidsaktiviteter og organisert idrett, som fotball, basket, friidrett, svømming, klatring m.m.

\* Det må legges bedre til rette for bruk av parker/løkker. Basketbanen på Nedre Foss må videreutvikles og få toaletter.

\* Rødt vil ha skatepark innenfor bydelen. Gassverktomta på Kuba er et mulig valg.

\* Rødt vil prioritere attraktive ikke-kommersielle og rusfrie arrangementer for ungdom på bekostning av de mange og store kommersielle arrangementene i bydelens parker og gater.

\* Rødt ønsker gratis inngang på museum for alle under 18 år.

**Privatisering og konkurranseutsetting**

Rødt er mot privatisering og konkurranseutsetting av de kommunale tjenestene.

\* Rødt vil ta tilbake tjenester som har blitt privatisert i helse- og omsorgssektoren, oppvekst, renhold, osv. Privatisering fører til uforsvarlig bemanning, lavere lønn og dårligere pensjonsordninger, og dyrere og dårligere kvalitet på tjenestene.

\* Rødt vil arbeide for at vikarer skal være ansatt direkte av bydelen.   
\* Vi vil at den dyre og ineffektive bestiller-/utfører-modellen for kommunale tjenester skal avvikles. Modellen er en måte å klargjøre for privatisering.

**Trygghet og ruspolitikk**

Rødt vil at Grünerløkka skal være en bydel fri for overgrep, trakassering og rasisme. Viktige tiltak for å få til dette, vil være:

\* Bedring av levekåra for folk; nei til kutt i offentlige tjenester

\* Arbeid til alle

\* Støtte tiltak som har som mål å avsløre og bekjempe menneskehandel og moderne slaveri

\* Si nei til natteskjenking i boligstrøk, avvikle «skjenkeblekkspruten», redusere antallet skjenkesteder og begrense skjenketida til midnatt de fleste steder. Vi ønsker nabovarsler før søknader om skjenkeløyver behandles. Vi vil ha økt kontroll av skjenkestedene.

\* Rødt ønsker en kunnskapsbasert og human ruspolitikk: behandling til rusavhengige og forebygging av rusavhengighet. Rødt vil bekjempe rusavhengighet, ikke rusavhengige.

\* Rødt arbeider for å styrke det forebyggende arbeidet i bydelen.

\* Vi ønsker en kraftig utbygging av ettervernstilbudet til rusavhengige.

\* Rødt vil at det settes i verk tiltak tidlig overfor barn og unge som lever i risikopregede oppvekstmiljøer og/eller i familier med rusproblemer.

\* Rødt vil styrke og utvikle rusfrie kulturtilbud og møteplasser.

\* *Rødt ønsker å slutte* *Grünerløkka til FNs atomvåpenforbud*

*\*punkt om voldsforebyggende tiltak/beboere skal kunne føle seg trygge*